ওই হাওড় থেকে আমরা সেদিন বা পরেরদিন গিয়েছিলাম ভারতের সীমান্তবর্তী এলাকা করিমগঞ্জের গঙ্গানগর এলাকায়। এত সবুজ আর বৃক্ষরাজির দুর্ভেদ্যতা আমি আগে কখনো দেখিনি। দৃষ্টিসীমার আশেপাশে জনপদহীনতা যেন প্রাগৈতিহাসিক পরিমণ্ডল রচনা করে রেখেছে। ওখানে আমরা রাত কাটিয়েছিলাম কিনা মনে নেই। বোধহয় আমরা রাত কাটাইনি। নরম্যানের একটা দৃশ্য খুব মনে পড়ে। নরম্যান যে সঙ্গে করে বাংলাদেশের একটা মানচিত্র এনেছিলেন সেটা আমি কখনো লক্ষ করিনি। নরম্যান চায়ের কাপে চুমুক দিয়ে হঠাৎ তার ব্যাগ থেকে একটা মানচিত্র বের করলেন। তাকিয়ে দেখি ওটা বাংলাদেশের। উনি মানচিত্রের দিকে ঝুঁকে বুঝবার চেষ্টা করছেন আমরা কত দূর এসেছি এবং ভারতের সীমান্তটা আমাদের এই অবস্থান থেকে কত দূরে।